**ELŐTERJESZTÉS**

**A Gazdasági és Városstratégiai Bizottság 2018. november 21-i rendkívüli ülésére**

**Javaslat a Vásárcsarnokban lévő üzlethelyiségek bérbeadására vonatkozó**

**pályázati kiírás elfogadására**

A Szombathelyi Városi Vásárcsarnok igazgatója jelezte, hogy a Városi Vásárcsarnok I. csarnok 9. számú, 26 m2 alapterületű üzlethelyiségét szeretné bérbeadás útján hasznosítani.

A Városi Vásárcsarnok felújítására való tekintettel az üzlethelyiség tervezett hasznosítása a felújítás megkezdésének időpontjáig tartana, hogy az átalakítást követően a megváltozott igényeknek megfelelően kerülhessenek kialakításra az üzletek tevékenységi körei.

A vásárok és piacok működéséről szóló 34/1995. (X.26.) önkormányzati rendelet 8.§ (3) bekezdése értelmében a megüresedő üzletek hasznosítása pályázat útján történik. A pályázók közül az üzlet bérleti jogát az szerzi meg, aki a pályázati feltételeknek megfelel és a legnagyobb összegű bérleti díj megfizetésre tesz ajánlatot.

A pályázati feltételeket a rendelet 8.§ (4) bekezdése az alábbiakban határozza meg:

a) bérbeadás időtartama,

b) a bérleti díj legalacsonyabb összege,

c) az üzletben folytatható tevékenység megjelölése,

d) a más célra történő felhasználás tilalmának kimondása

e) a pályázni jogosultak köre,

f) a szerződést biztosító mellékkötelezettséggé átalakuló pályázati biztosíték összege,

g) az elvégzendő építési munkák és azok költségére vonatkozó rendelkezés.

A rendelet 8.§ (5) bekezdése kimondja, a pályázati feltételeket a gazdasági ügyeket ellátó bizottság hagyja jóvá. A pályázatot az intézmény vezetője írja ki.

Az intézmény elkészítette a pályázati kiírás tervezetét, mely az előterjesztés mellékletét képezi. Kérem a Tisztelt Bizottságot, hogy ennek alapján a pályázati feltételeket jóváhagyni szíveskedjék.

Az intézmény igazgatója tájékoztatott továbbá, hogy az intézmény a felújítás során megszüntetésre kerülő, jelenleg kereskedelmi célra nem használt üzlethelyiségeket raktározás céljára szándékozik bérbeadni, és ezzel a Vásárcsarnok bevételeit növelni. Kérem a Tisztelt Bizottságot, hogy az elképzelést támogatni szíveskedjék.

Szombathely, 2018. november „ „.

 **/: Dr. Puskás Tivadar :/**

**Határozati javaslat**

**…./2018. (XI.21.) GVB számú határozat**

1. A Gazdasági és Városstratégiai Bizottság a vásárok és piacok működéséről szóló 34/1995. (X.26.) önkormányzati rendelet 8.§ (5) bekezdésében foglaltak alapján a Városi Vásárcsarnok I. csarnok 9. számú, 26 m2 alapterületű üzlethelyisége bérbeadás útján történő hasznosítására kiírandó pályázat feltételeit az előterjesztés mellékletének megfelelően jóváhagyja.
2. A Gazdasági és Városstratégiai Bizottság támogatja a felújítás során megszüntetésre kerülő, jelenleg kereskedelmi célra nem használt üzlethelyiségek raktározás céljára, legfeljebb 1 évre történő bérbeadását.

**Felelős:** Lendvai Ferenc, a bizottság elnöke

 /a végrehajtásért: Antoni Zsolt, a Szombathelyi Városi Vásárcsarnok Igazgatója

 Nagyné dr. Gats Andrea, a Jogi, Képviselői és Hatósági Osztály vezetője/

**Határidő:** azonnal